Urmareste Modifică dimensiunea fontului: Play

Bucureşti, 8 mar /Agerpres/ - Partidul Naţional Liberal consideră că preşedintele Senatului, Călin Popescu-Tăriceanu, "este greşit consiliat sau dă dovadă de maximă ipocrizie" prin faptul că a sugerat că Parlamentul ar fi trebuit să îi dea premierului Dacian Cioloş un mandat pentru reuniunea specială a Consiliului European, se arată într-un comunicat remis marţi AGERPRES.



"Domnul Tăriceanu dă dovadă de politicianism ieftin prin lansarea acestui atac. Îl informăm că textul de lege invocat nu se aplică întâlnirilor ce au caracter informal, special sau tematic. Premierul Dacian Cioloş participă la Bruxelles la o reuniune a şefilor de stat şi de guvern, membri ai Consiliului European, cu Turcia. Este o reuniune specială, nu o întâlnire ordinară a Consiliului European, de aceea participarea şefului statului nu este obligatorie şi nici nu este obligatoriu mandatul din partea Parlamentului", afirmă purtătorul de cuvânt al PNL, Ionuţ Stroe, citat în comunicat.



Stroe subliniază că întâlnirile de la Bruxelles au caracter informal şi nu s-a supus la vot nicio rezoluţie.



"Întâlnirile au caracter informal, iar luni a avut loc un dejun de lucru, unde nu s-a supus la vot nicio rezoluţie, nu s-a luat nicio decizie. Cu alte cuvinte, nu este nevoie de niciun mandat. Astfel de discuţii au caracter tehnic. Premierul Cioloş a anunţat deja că România îşi menţine poziţia de a nu accepta repartizarea imigranţilor pe cote. În aceste condiţii, credem că solicitarea şefului Senatului este total disonantă şi nejustificată", precizează Ionuţ Stroe în comunicatul transmis de PNL.



Preşedintele Senatului, Călin Popescu-Tăriceanu, a anunţat că îl va invita pe premierul Dacian Cioloş să dea o explicaţie oficială Camerei superioare a Legislativului privind prezenţa sa la Consiliul European fără un mandat aprobat de Parlament.



"Prin prezenţa premierului Dacian Cioloş la Consiliul European de la Bruxelles fără un mandat aprobat de Parlament, mă văd obligat, în calitate de preşedinte al Senatului, să constat din nou cu regret că Preşedinţia României şi Guvernul îşi depăşesc atribuţiile constituţionale şi prin aceasta afectează relaţiile între puterea legislativă şi puterea executivă. (...) În baza atribuţiilor constituţionale ale Parlamentului, de control al Guvernului, îl voi invita pe primul-ministru să dea Senatului o explicaţie oficială privind această situaţie", a afirmat Tăriceanu, marţi, potrivit unui comunicat. AGERPRES/(AS - autor: Alina Novăceanu, editor: Andreea Rotaru)